મધ્યાંતર પહેલાં પ્રેક્ષકને સીટ સાથે જકડી રાખે એવો ડ્રામો સર્જવામાં ડિરેક્ટર સફળ થયા છે. મધ્યાંતર પણ એક રોમાંચક વળાંક પર પાડવામાં આવ્યો છે, પણ સોનું લૂંટાઈ ગયું એ પછી શું? એ પછી… વાર્તા પરની પકડ છૂટી જાય છે. વચ્ચે વચ્ચે એક જમાનામાં જેમને માટે આગલી હરોળના પ્રેક્ષકો એવો શબ્દપ્રયોગ થતો એવા ઑડિયન્સને રીઝવે એવા સંવાદ આવતા રહે છે. સેમ્પલઃ વો આર્મી હૈ તો હમ હરામી હૈ. ચોરોં કે ઉસૂલ હોતે હૈ, પોલિટિશિયન્સ કે નહીં. ફિર ના સોના મિલેગા, ના ચૈન સે સોણે મિલેગા. ફ્રેન્કલી, ઈન્ટરવલ પછી સર્જક પાસે કંઈ કહેવા-બતાવવાનું રહેતું નથી એટલે પ્રેક્ષકને માનસિક રીતે થકવી નાખે એવી લાંબી લાંબી ચેઝ, લાંબા લાંબા સીન (નોટઃ ટ્રકનાં કૉમ્બિનેશન લૉક્સ ખોલવાનો સીન), કાન ફાડી નાખે એવું બેકગ્રાઉન્ડ મ્યુઝિક માથે મારવામાં આવ્યાં છે.